Beksan Jurit Ampil Kridha Warastra

Beksan Jurit Ampil Kridha Warastra (Carakan: ꦧꦼꦏ꧀ꦱꦤ꧀ꦗꦸꦫꦶꦠ꧀ꦲꦩ꧀ꦥꦶꦭ꧀ꦏꦿꦶꦣꦮꦫꦱ꧀ꦠꦿ; basa Indhonésia: Tari Jurit Ampil Kridha Warastra) iku sawijining beksan jinis tradhisional kang asalé saka Kutha Salatiga. Beksan kasebut mimbanaké bab bregada garwa ampil (selir) saka Mangkunagara I utawa Radèn Mas Said (Pangéran Sambernyawa) jroning Prajanjèn Salatiga. Beksan iki kalebu beksan kang ora kaiket déning klumpukan, ateges bisa dibeksanaké kanthi cara klumpuk, pasangan, lan tunggal. Bebakal tradhisional saka beksan kasebut tinemu jroning solah, iringan lagu, sandhangan, lan arès, nanging ing saikiné wis kacampuran kalawan bebakal anyar kang ngetutké lumakuné jaman.

 Teges beksan 
Beksan Jurit Ampil Kridha Warastra ngemu teges, ya iku jurit kang ateges "prajurit", garwa ampil tegesé "selir" – saka Mangkunagara I, lan warastra kang ateges "gendhéwa" utawa "panah". Beksan kasebut mimbanaké bab bregada garwa ampil (selir) sajroning Prajanjèn Salatiga kang dileksanakaké surya ping 17 Maret 1757. Ing prajanjèn kasebut saben péhak (Hamengkubuwana I, Pakubuwana III, lan Mangkunagara I) sarujuk kanggo gawa lan nuduhaké kadigdayan bregadané. Mangkunagara I uga nuduhaké sawenèh bregada kang ngampigi panjenengané, salah sijiné ya iku Jurit Ampil, utawa golonganing prajurit putri para seliré.

 Bebakal beksan 
Beksan iki kalebu beksan kang ora kaiket déning klumpukan, ateges bisa dibeksanaké kanthi cara klumpuk, pasangan, lan tunggal. Bebakal tradhisional saka beksan kasebut tinemu jroning solah, iringan lagu, sandhangan, lan paès, nanging ing saikiné wis kacampuran kalawan bebakal anyar kang ngetutké lumakuné jaman. Beksan kasebut uga ana worsuh beksan tradhisional modhèl Surakarta lan beksan rakyat, kang akèh jupuk saka solah kaprajuritan. Déné iringan musik beksan iki migunakaké gamelan Jawa laras pélog saka gendèr, kendhang, demung, saron, kempul, lan gong. Jinis gendhing kang dianggo kayata lancaran, srepeg, lan palaran.

Sandhangan kang dianggo ing ing beksan iki uga sandhangan bregada putri kanthi rambut kang digelung sethithik lan manganggo makutha werna emas. Sandhangan werna biru alengen cendhèk kanthi rerenggan prada mas, sabuk, lan dodot, sarta clana dawané sadhengkul. Gegaman migunakaké endhong, jemparing, nyenyep, gendhewa, lan cundrik. Tata paès para pambeksa  duwèni ancas kanggo biyantu neguhaké karakter, budi pakarti, lan solah bawa sawijining prajurit.

 Uga delengen 

 Cin Mleng
 Drumblèk
 Tayuban Désa Tegalrejo
 Topèng Ireng

 Rujukan 

 Pranala jaba 

 Beksan Jurit Ampil Kridha Warastra.
 Beksan Jurit Ampil Kridha Warastra ing Aksi Sapta Pesona. 
 Beksan Jurit Ampil Kridha Warastra ing Pentas Duta Seni Kutha Salatiga. 

Kategori:Beksan
Kategori:Kagunan
Kategori:Kagunan Jawa
Kategori:Kagunan Salatiga
Kategori:Budaya Jawa
Kategori:Budaya Indonésia
Kategori:Warisan budaya